Source: http://nopsy.fi/blogi.html
Timestamp: 2019-05-24 04:21:04+00:00
Document Index: 14609347

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ']

Leikkuri leikkaa - tähteet ruutuvihkoon
Keskiviikko 8.3.2017 klo 10:32 - Mamma Mesikämmen
Nokialla ollaan kohta vuosi harjoiteltu liukuvan työajan mallia, josta tehtiin nk. paikallinen sopimus viime keväänä.
Malli sallii hyvin joustavan työnteon silloin kuin sopii. Vanhaan käytäntöön verrattuna eroa on oikeastaan vain, että poikkeavan pituiset työpäivät tulee kirjata työkaluun.
Mallissa on tyypilliset liukumasaldojen ylä- ja alarajat:
±40 tuntia. Kuten etukäteen arvasimme, olemme törmänneet myös liukumamallien tyypilliseen ongelmaan: pelättyyn leikkuriin.
Viattomat käyttäjät ottivat Mammaan yhteyttä ja valittivat, että työkalu ei toimi, kun se ei salli saldorajan ylittävien tuntien raportoimista. Kerroin, että niin sen on ollut tarkoituskin toimia. Talo eivätkä luottamusmiehetkään halua, että töitä tehdään yli saldorajojen. Tämän jouston pitäisi riittää tasaamaan kuormahuiput normaalissa työssä.
Tätä kutsutaan leikkuriksi: työaikakirjanpito ei salli normaalipäivää pidemmän päivän raportoimista saldon ylärajan tultua täyteen, vaikka tosiasiallisesti pitkän päivän tekisikin. Näistä tunneista ei saa mitään korvausta, vaan ne ovat talkootyötä.
Meille luottamusmiehille luvattiin työaikamallista sovittaessa, että alaisen saldorajan lähestyessä esimies sopii alaisensa kanssa, että joko
a) sisään tehtyjä tunteja pidetään pikimmiten pois joko lyhyempinä päivinä (minkä voi tehdä liukumien puitteissa erikseen sopimattakin) tai kokonaisina liukumavapaapäivinä
b) työkuormaa kevennetään, jos näyttää siltä, että kysymys on jatkuvasta ylikuormasta
c) henkilö alkaa hoitaa tehtäviään jollain eri tavalla (esim. vähemmällä pieteetillä), jotta niistä suoriutuu normaalissa työajassa
d) (ainoastaan tilapäisenä ratkaisuna) henkilölle myönnetään ylityölupa, jotta hän voi hoitaa pakolliset kiireiset työtehtävät palkallisena eikä ilmaisena työnä.
Tavoitteena on välttää yli saldorajojen tehtävä työ. Kuten aavistelimme, näin ei läheskään aina tapahdu. Jos kysymys on jatkuvasta, aidosta ylikuormitustilanteesta, eikä esimiehellä ole lupaa teettää ylitöitä, saldon ylittävät työt tehdään käytännössä ilmaiseksi. Ihmiset eivät halua jättää esimiestään tai yritystä pulaan ja pilata mainettaan. Tuntuu, että yritys myös käyttää tätä hyväkseen.
Monet ovat alkaneet pitää ruutuvihkokirjanpitoa näistä haamutunneista, jotta ehkä joskus voisivat pitää ne ”pimeästi” pois. Tavallaan hyvä niin, mutta ei kuitenkaan hyvä. Kuka ruutuvihoista valvoo, että työsuojelulliset tuntirajat ja lepoajat toteutuvat?
Kun työnantaja ei tahdo tietää näistä haamutunneista, se on kaksinaamainen. Viralliset ylityötilastot näyttävät näteiltä, mutta salaa jotkut tekevät valtavia työmääriä.
Mamma pohtii ongelman ratkaisua seuraavassa blogissa.
Helsingin insinöörit - sinua varten työssä ja vapaalla
Torstai 26.1.2017 - Mirja Ovitz ja Ilpo Hall
Kannattaa käydä tutustumassa Helsingin insinöörien sivuihin. Sieltä löytyyy mm. ajankohtaista asiaa, verkkolehti ja työmarkkinablogi. Sivujen osoite on www.helins.fi﻿
Milloin NSN huomioi myös autottomat työssä käyvät?
Torstai 21.6.2012 - Paavo Pesukarhu
Pyöräilevä karhunpentu on ihmetellyt pitkään NSN:n työmatkapolitiikkaa. Kolme vuotta sitten NSN sentään kunnostautui vihreiden arvojen toteuttamisessa. Silloin autoetua muutettiin siten, että leasing-auton CO2-päästöt vaikuttavat työnantajan leasing-maksuosuuteen. Myöhemmin CO2-porrastusta vielä tiukennettiin. Kun työsuhdeautoja on tälläkin hetkellä henkilöstöllä reilusti yli 1000, politiikalla on varmaan ollut merkittävä vaikutus CO2-päästöihin.
Autoedun lisäksi työnantajamme tukee auton käyttöä muun muassa rakentamalla parkkipaikkoja ja parkkitaloja. Uusi parkkitalo on suunnitteilla Säteriin, koska alueella on vaikea löytää pysäköintipaikkaa.
Tämä on toki kannatettavaa, sillä työssä käynnin helppous tai vaikeus on yksi työssä viihtymisen tekijä. Työnantaja on kuitenkin unohtanut yleisten kulkuneuvojen käyttäjät. Joskus olemme kyselleet mm. työsuhdelipun käyttömahdollisuutta, mutta se on tyrmätty. Saattaisipa joku olla kiinnostunut myös työsuhdepyörästä.
Emoyhtiöistämme ainakin Nokialla on mahdollisuus saada työsuhdelippu. Milloinkahan NSN alkaa ottaa huomioon myös ne työntekijät, jotka eivät halua kantaa korttaan kekoon yksityisautoilun lisäämisessä?
Lyhyt vai pitkä neuvottelu
Sunnuntai 5.2.2012 - Mamma Mesikämmen
Mamma odottaa tiistaina alkavia yt-neuvotteluja yhtä epätietoisena ja jännittyneenä kuin muutkin.
Moni on jo käynyt Mammalle kertomassa omia ajatuksiaan ja ehdotuksiaan neuvotteluihin. Se on hyvä. Ehdotuksissa on ollut Mammalle uusia näkökulmia ja jopa uusia tietoja. Niistä on neuvotteluissa toivottavasti hyötyä.
Pysäyttävin viesti tuli puhelussa, jossa soittaja puuskahti: "Älkää haaskatko aikaa, vaan menkää neuvotteluissa suoraan asiaan. Me emme halua muuta tietää kuin että koskeeko tämä minua, ja jos koskee, minkä suuruinen vapaaehtoisen irtisanoutumisen korvaus on. Tämän tiedon haluaisin mahdollisimman nopeasti, vaikka kuukaudessa. Ei ole väliä, vaikka sitten lyhyen neuvottelun takia palkka lakkaisikin juoksemasta kuukautta aiemmin. Tämä epätietoisuus on pahinta."
Vähän aikaa juteltuamme soittaja tuntui miettivän asiaa uudelleen. Mitä jos ihan oikeasti on irtisanottavien listalla. Eikö sittenkin olisi mukavaa, että palkka juoksisi kuukauden pitempään? Muuten ehkä sitten työttömänä harmittelisi, että olisihan siellä työpaikalla vaikka vain hermostuksissaan kahvia juonut kuukauden lisää sillä palkalla joka sentään juoksi.
Mamma jäi vähän surumielisenä pohtimaan puhelua. Soittaja oli varmasti osittain oikeassa. Jos neuvottelut ovat yhdentekevät, miksi käydä niitä ollenkaan? Jos työnantaja ei jätä mitään neuvoteltavaksi, miksi haaskata kuusi viikkoa tehokasta muutoksen läpivientiaikaa, ja rassata kaikkien hermoja pitkittämällä epätietoisuutta?
Aiemmissa neuvotteluissa on tuntunut, että työnantaja on päättänyt kaiken jo valmiiksi. Neuvottelut on käyty, jotta on muodollisesti noudatettu lakia. Silloin ei kuitenkaan ole noudatettu lain henkeä. Sellaiset neuvottelut ovat yhtä tyhjän kanssa.
Mamma toivoo, että työnantaja tekisi tällä kertaa toisin: kuulisi työntekijöitä oikeasti. Kysyisi vaikkapa avoimesti, miten tukitoimiin varattu raha työntekijöiden mielestä parhaiten käytettäisiin.
Huono työviihtyvyys tulee kalliiksi
Perjantai 6.1.2012 - Mamma Mesikämmen
Edellisessä blogissani totesin, että ylempi toimihenkilö tahtoisi tulla töihin viihtymään töitä tekemällä. Parhaimmillaan työ on symbioosi, jossa työntekijä viihtyy ja työnantaja hyötyy.
Töissä ei kuitenkaan aina viihdytä. NOPSYn kyselyjen mukaan meillä viihdytään huonosti. Monet vastaajat sanoivat omin sanoin, että työn imu on kadonnut.
Kokemukseni mukaan parhaassakin firmassa työn imu saattaa joskus puuttua. Työntekijä voi olla väärissä tehtävissä, tai hän voi olla ikuinen valittaja, joka ei viihdy koskaan. Heitäkin on. Mutta jos firman henkilökunnasta suuri osa ei kyselyiden mukaan enää viihdy, vikaa löytyy varmasti eniten yrityksestä itsestään.
Kun yksittäinen ylempi toimihenkilö ei enää viihdy, niin olisi kai kaikille helpointa, että henkilö etsisi itselleen uuden viihtyisämmän työn. Näin myös HR on minulle sanonut: "Miksi he valittavat? Mikseivät lähde firmasta, jos eivät meillä viihdy?"
Mutta lähteminenpä ei olekaan helppoa! Työmarkkinat eivät vedä, ja varsinkin iäkkäämmät työntekijät työllistyvät vaikeasti. Myös yrityksen sisällä siirtyminen on tehty lähes mahdottomaksi.
Edes jokin työpaikka on tärkeä osa ihmisen omanarvontuntoa. Vaikka hän ei töissä viihtyisikään, elättää hän sillä ainakin perhettään eikä ole sosiaalipummi. Niinpä monet roikkuvat töissä, vaikka viihtyvyys olisi tiessään. Käytännössä vaihtoehto olisi nöyryyttävä työttömyys.
Kun yritys näkee työviihtyvyyden vain yksilötason ongelmana silloinkin, kun työviihtyvyys on poskellaan yrityksen johtamiseen liittyvien puutteiden vuoksi, niin sepä onkin hankala ongelma.
Jos ylempi toimihenkilö ei viihdy, hän puuhastelee ja haluaa vapaalle
Ylempi toimihenkilö on paitsi leikkisä, myös älykäs ja sopeutuva. Jos annetuissa tehtävissä tai tavoitteissa ei ole järkeä, tai jos pomo tai kollegat eivät ymmärrä hommista sen vertaa, että osaisivat arvostaa hyvää työtä, tai jos yrityskulttuuri on kyräilyä, bluffaamista ja nuoleskelua, hän sopeutuu tilanteeseen. Ylempi toimihenkilö muuttuu huomaamattomaksi: puuhastelee jotain ja keskittyy näyttämään hyvältä, jotta saa pitää paikkansa ja palkkansa.
Tällainen ihminen riemastuu mahdollisuudesta saada lisävapaita, tehdä lyhennettyä työpäivää, jäädä osa-aikaeläkkeelle tai muuten vain päästä eläkkeelle mahdollisimman pian.
Tässä on paha ristiriita. Yhteiskunnan tuella järjestetyt vapaat, kuten vuorotteluvapaa tai osa-aikaeläkkeet, ovat tarkoitetut auttamaan töissä jaksamista, mutta ne eivät auta töissä viihtymiseen. Viihtymisestä pitäisi olla vastuun työnantajalla eikä yhteiskunnalla. Huonosti johdettu firma tulee nykyisin kalliiksi paitsi osakkeenomistajille, myös yhteiskunnalle.
Tultiinko tänne viihtymään vai töitä tekemään?
Torstai 5.1.2012 - Mamma Mesikämmen
Työviihtyvyydestä ja töissä jaksamisesta on puhuttu ja kirjoitettu viime aikoina paljon. Pohdiskelin asiaa joululoman aikana kolmen blogin verran. Tämän blogin jatko-osassa mietin, mitä tapahtuu kun töissä ei enää viihdytä, ja kolmannessa osassa sitä, mitä pitäisi tehdä jotta töissä viihdyttäisiin.
Miksi töissä pitäisi viihtyä ja jaksaa?
Valtiovalta on kiinnostunut asiasta, koska väestörakenteen vuoksi olisi tärkeää, että ihmiset viihtyisivät ja jaksaisivat töissä veroja maksaen mahdollisimman pitkään. Samasta syystä työurien pitäisi alkaa aiemmin ja töistä pitäisi olla poissa palkattomilla vapailla vähemmän kuin nyt.
Periaatteessa työnantaja myöntää hyvin viihtyvän ihmisen tuottavan enemmän kuin huonosti viihtyvän. Työnantaja on käytännössä valmis satsaamaan työviihtyvyyteen ainoastaan tästä syystä.
Työviihtyvyys ja töissä jaksaminen ovat kaksi eri asiaa. Kun ei enää jaksa, on kysymys henkisestä tai fyysisestä uupumisesta tai sairaudesta. Koko elämä on raiteiltaan, ei pelkästään työelämä. Yhteiskunta tulee sitten avuksi ja tukee ihmistä eri tavoin verovaroilla.
Loppuun palamisesta työnantajakin joutuu maksamaan: omat sairaseläkkeelle joutuvat työntekijät vaikuttavat työntantajan vakuutusmaksuihin. Niinpä työnantaja seuraakin riskiryhmiä tarkkkaan ja investoi sairaseläkkeelle joutumista ehkäiseviin toimenpiteisiin.
Ylempi toimihenkilö viihtyy töitä tekemällä
Koska valtio ja työnantajat ovat kiinnostuneet rahasta, keskustelu ja viihtymisen perustelut ovat pyörineet yksipuolisesti rahan ympärillä.
Yksittäisen ihmisen kannalta töissä viihtymisessä on kyse kuitenkin paljon tärkeämmästä: onnellisuudesta.
Ihminen on luonnostaan leikkisä, seurallinen eläin, joka kehittää itselleen jatkuvasti mieleistään tekemistä ja viihtyy.
Ylempi toimihenkilö viihtyy työnantajan tehtävänannon puitteissa parhaimmillaan oikein hyvin. Tyypillisesti ylempi toimihenkilö suunnittelee annettujen tavoitteiden saavuttamiseksi itselleen tekemistä, joka on työnantajalle tärkeää ja hänelle itselleen mielenkiintoista ja kehittävää. Ympärillä olevat ihmiset arvostavat työn tuloksia. Heillä on hauskaa yhdessä. Tällaisen työn tekeminen tuottaa ihmiselle tyydytystä. Syntyy Työterveyslaitoksen termillä "työn imu".
Tutkimusten mukaan työn imussa ihminen on onnellinen. Raha on toki ihmiselle tärkeää, mutta tietyn tason jälkeen lisäraha ei tee ihmistä enää onnellisemmaksi.
Uskon, että viihtyminen on ylemmälle toimihenkilölle todellakin tärkeämpää kuin raha. Hän haluaisi tulla töihin nimenomaan viihtymään – töitä tekemällä: oppimaan, ratkomaan pulmia, olemaan hyödyllinen ja saamaan arvostusta.
NSN palkkaa uusia ihmisiä - ulkomailla
Lauantai 19.11.2011 - Mamma Mesikämmen
Kauppalehden blogissaan 18.11.2011 Pekka Nykänen kirjoitti Nokian rekrytoinneista. Blogi oli otsikoitu ”Nokia palkkaa uusia ihmisiä – ulkomailla”.
Nykänen oli tutkinut miten Nokian ulkoisessa haussa olevat avoimet paikat sijoittuvat. Hänen johtopäätöksensä on, että Nokia on hylännyt Suomen uuden työvoiman sijoituspaikkana. Nokian avoimista työpaikoista vain kaksi prosenttia sijoittuu tänne.
Mamma tutki mikä tilanne on Nokia Siemens Networksillä. Myös NSN:n avoimet paikat löytyvät internetistä. Tänään lauantaina 19.11.2011 paikkoja on siellä maailmanlaajuisesti avoinna yhteensä 898.
Tässä maat, joissa on paikkoja eniten auki. Listalla ovat kaikki maat, joissa paikkoja on avoinna enemmän kuin 10. Maan nimen perässä oleva luku kertoo avointen paikkojen lukumäärän, ja prosenttiluku kertoo miten suuri osa se on kaikista avoinna olevista paikoista.
Intia 228 25.4%
Kiina 214 23.8%
Meksiko 65 7.2%
Puola 62 6.9%
Etelä-Afrikka 51 5.7%
USA 48 5.3%
Japani 40 4.5%
Brasilia 39 4.3%
Egypti 30 3.3%
Venäjä 26 2.9%
Argentiina 20 2.2%
Kolumbia 19 2.1%
Portugali 18 2.0%
Kenia 18 2.0%
Suomi 16 1.8%
Unkari 13 1.4%
UK 12 1.3%
NSN:n rekrytointiprofiilissa on paljon eroja Nokian profiiliin, mutta yhtäläisyyksiäkin löytyy. Kummankin rekrytoinnissa Aasia painottuu, NSN:llä enemmän kuin Nokialla. Kummankin avoimista paikoista on Suomessa, pääkonttorimaassa, ainoastaan 2%.
Sen sijaan NSN ei rekrytoi Saksassa enempää kuin Suomessa, päinvastoin: Saksassa NSN:llä on paikkoja tällä hetkellä avoinna ainoastaan 6, mikä on 0,7% kaikista avoinna olevista paikoista. Siemens-taustan vuoksi NSN:llä on toki Saksassa yllinkyllin työntekijöitä jo ennestään. Kanadassa paikkoja on NSN:llä auki vain 5, mutta NSN:n toimitusjohtaja ei tulekaan Kanadasta.
Nykäsen blogin otsikko sopii joka tapauksessa myös NSN:n tilanteeseen.
Maanantai 7.11.2011 - Mamma Mesikämmen
Mamma on harvoin ollut niin iloinen töihin pyöräillessään kuin tänä aamuna. Kepeästi polki tassu. Lakkoa ei meille tullutkaan ja hyvä niin.
Lakko ja lakon laajentamisen uhka toimi: saimme sen täyden perälaudan mitä vaadimme. Vapaa-ajalla matkustamisen korvauksista meillä NSN:ssä on sentään jonkinlainen sopimus, joten sen puuttuminen työehtosopimuksesta ei kirvele meillä juuri lainkaan.
Lakkoon valmistautuminen oli hyvä harjoitus, varmasti puolin ja toisin. Luottamusmiesten on syytä palata joihinkin työnantajan tämän lakonuhan alla tekemiin ylilyönteihin, jotta niiltä vältyttäisiin mahdollisella seuraavalla kerralla.
Onnistunut lakko teki meistä uskottavamman neuvotteluosapuolen. Kahden vuoden päästä lakkovalmistelut sujuvat tarvittaessa jo hyvällä rutiinilla. Kahden vuoden päästä lakkouhkaa ei toisaalta ehkä tarvitakaan.
Kiitos kaikille jotka aioitte mennä lakkoon, ja hyvää työpäivää.
Mamma menee lakkoon
Torstai 3.11.2011 - Mamma Mesikämmen
Mamma Mesikämmen on surullinen ja vihainen, jos lakko alkaa. Mamma on sitoutunut työnantajaan ja toivoo sille pelkkää hyvää kuten muutkin ylemmät toimihenkilöt. Tähtäähän meidän yhteinen työsuorituksemme sisäistyneesti firman parhaaseen.
Siksi tuntuu vaikealta, kun lakko tekee firmalle aivan varmasti pahaa. Mikä tahansa asioiden tahmaaminen vaikuttaa firman tulokseen, ja nyt meillä ollaan muutenkin kiikun kaakun.
NSN:n mielestä lakkoon ei pitäisi mennä, kun firmalla menee niin huonosti. Samasta syystä Suomen meriittikorotuspotit ovat vuodesta toiseen olleet olemattomat. Muualla palkat nousevat kyllä, ja rahaa riittää yhteen ja toiseen muuhunkin.
Eikö NSN halua ymmärtää, että yleiskorotukset ovat suurimmalle osalle ainoa toivo ostovoiman säilyttämiseen? Meidän palkkakehityksemme on jäänyt jälkeen muista. Jos työehtosopimusten yleiskorotuspotteja ruvetaan EK:n tahdon mukaan käyttämään meriittikorotuksiin, palkkamme jäävät yhä enemmän jälkeen.
Kun Mamma oli pieni, hänen akateeminen isänsä opetti Mammalle, että lakko on kuin sota: "Jos semmoinen alkaa, niin siihen osallistutaan eikä siinä ruveta pohtimaan syitä. Niin yhteiskunta vaan toimii." Työmarkkinoilla on pelisääntönsä, ja nyt ammatti­yhdistys­liike joutuu käyttämään lakkokorttia.
Mamma tuntee neuvottelijoita ja tietää, että kukaan heistä ei halunnut lakkoa. Kaikki haluavat, että se loppuu mahdollisimman pian. Mutta tässä pelissä periksi antamisen raja kulkee jossain. Jos ylemmät toimihenkilöt nyt luovuttavat, emme jatkossa saa yleiskorotuksia kuten muut. EK:n tavoitteiden mukaisesti ne muuntuvat pikkuhiljaa "yrityskohtaisiksi yksilöllisesti kannustaviksi eriksi", jotka työnantaja jakaa harvoille valituilleen.
Lähes kaikki NSN:n esimiehetkin Suomessa ovat ylempiä toimihenkilöitä. Tällä lakolla haetaan palkankorotuksia myös heille. Olisi hyvin kummallista, jos jonkun esimies paheksuisi alaisen osallistumista lakkoon. Esimies on tietenkin myös itse lakossa. Firman johto toivottavasti painostaa EK:ta nopeasti antamaan ylemmille toimihenkilöille samat ehdot kuin Metallille ja Prolle on jo annettu, jotta tämä hullutus loppuisi lyhyeen.
Nallet ja karhut pullakahveilla
Perjantai 9.9.2011 - Mug Bear
Nalle Wahlroos on muistutellut meille osakeyhtiölain 1. luvun mainintaa, että "Yhtiön toiminnan tarkoituksena on tuottaa voittoa osakkeenomistajille".
Oy-laki määrää rangaistussäännöksissään sanktioita erilaisista lain rikkomuksista, mutta monen onneksi voitontuoton epäonnistumisesta ei sentään ketään voi oikeuteen haastaa. Eipä siis käytännössä ole laitonta tuottaa tappiotakaan.
Olisi maailma vaan karmea paikka, jos ahneet saalistajat saisivat riehua vain tuon yhden yksinkertaisen ohjeen mukaan. Onneksi on Suomessa eräs toinenkin tärkeä laki. Aivan elimellisesti omistajien sijoitusten turvaksi tehdyn osakeyhtiölain säädöksen kanssa on voimassa varsinaisten arvontuottajien turvaksi laadittu yhteistoimintalaki. Sitä ei voi sivuuttaa, kun päästelee suustaan heittoja osakeyhtiön tarkoituksesta.
Vaikka Nalle mieluiten poimisi pelkkiä Oy-voittorusinoita, niin YT-taikinaakin täytyy jaksaa mutustella.